पृथ्वी को साथ लेकर ब्रह्माजी देवलोक के अन्य देवताओं के पास गए। उनसे इस विषय में मंत्रणा की। समस्या गंभीर थी। निवारण की युक्ति और शक्ति श्रीनारायण के अतिरिक्त किसी अन्य के पास नहीं है -ऐसा विचार करके सबने प्रभु नारायण के पास जाने की इच्छा प्रकट की। तब ब्रह्मा जी सबको साथ लेकर श्रीनारायण के पास पहुंचे। पृथ्वी भी उनके साथ गई। उस समय श्रीनारायण क्षीर सागर में शयन कर रहे थे। उनको सोया हुआ देखकर, ब्रह्माजी और अन्य देवगण वहीं आसन लगाकर बैठ गए और अंतर्यामी परमपुरुष प्रभु की स्तुति करने लगे। स्तुति करते करते ब्रह्माजी समाधिस्त हो गये। समाधिस्त अवस्था में उन्हें एक ध्वनि सुनाई पड़ी।यह श्रीनारायण द्वारा प्रेषित एक देववाणी थी, जिसके माध्यम से प्रभु ने देवताओं के पालन हेतु आवश्यक आदेश दिए थे। ब्रह्माजी समाधि त्याग जागृत हुए। देववाणी से अवगत कराते हुए उन्होंने देवताओं को कहा-"हे प्रिय देवतागण! मैंने परमपिता नारायण की वाणी सुनी है।उसे आप लोग भी सुन लो और नारायण की इच्छा का पालन करे। पृथ्वी के कष्टों के बारे में उन्हें पहले से ही सब ज्ञात है। वे शीघ्र ही यदुकुल में वसुदेव के घर देवकी की कोख से जन्म लेंगे। उस समय आप सभी देवगणों को अपने अपने अंश से ग्वाल-बालों और गोपियों के रूप में वहाँ जन्म लेने होंगे। भगवान शेष भी उनके अग्रज के रूप में अवरित होंगे। तब आप सबके सहयोग से श्रीनारायण दुष्टों का संहार करके पृथ्वी का भार हल्का करेंगें। "